बीते सालों में शिवराजसिंह ने यह मान लिया था कि प्रदेश में कांग्रेस का कोई वजूद नहीं बचा. लगातार कांग्रेस के दमदार नेताओं को अपने पाले में लाकर कांग्रेस को और कमजोर बना रहे थे. अमित शाह भाजपा के लिए अबकी बार 200 के पार का नारा गढ़ रहे थे तो कांग्रेस अभी नहीं, तो कभी नहीं की रणनीति पर चल रही थी. कमलनाथ को जब प्रदेश कांग्रेस की कमान सौंपी गई तो कांग्रेस के भीतर हलचल हुई. भाजपा ने इसे तवज्जो नहीं दिया लेकिन कमलनाथ के पदभार ग्रहण करने में एयरपोर्ट से शिवाजीनगर कांग्रेस कार्यालय आने में लगे सात घंटे से अधिक का सफर और भाजपाध्यक्ष राकेश सिंह की खामोशी से पदभार करने के बाद कई बातें साफ हो गई थी. राहुल गांधी को पप्पू समझने वाले भूल कर बैठे कि वह जिस परिवार से आते हैं, वहां राजनीति बचपन में घुट्टी में पिलाई जाती है. यह तब लोगों को मालूम हुआ जब कमलनाथ ने प्रदेश के नेताओं के जुबान पर ताला डालकर बयानबाजी से रोक दिया. एक अपवादस्वरूप जीतू पटवारी का मामला आया जिसमें उन्होंने कथित रूप से कहा था कि पार्टी गई तेल लेने. बाद में साफ हो गया कि वह भाजपा के बारे में बोल रहे थे. प्रदेश नेताओं की चुप्पी के बाद कांग्रेस खामोशी के साथ सक्रिय होती चली गई. पहली दफा मध्यप्रदेश में कांग्रेस ने चार कार्यकारी अध्यक्ष बनाये और ग्रामीण इलाकों में महिलाओं को दायित्व सौंपा गया. यह रणनीति पहले तो लोगों के समझ में ना आयी हो लेकिन यह संघ की तरह जमीन पकडक़र काम करवाने की तैयारी है. कमलनाथ का लम्बा अनुभव कांग्रेस को ना केवल प्रदेश में पुनर्जीवन देगा बल्कि सत्ता भी भाजपा के हाथों से फिसलती दिख रही है.